டெட்ராபீனைல்வெள்ளீயம்

டெட்ராபீனைல்வெள்ளீயம் (Tetraphenyltin) என்பது Sn(C6H5)4 என்ற மூலக்கூற்று வாய்ப்பாட்டால் அடையாளப்படுத்தப்படும் ஒரு வேதியியல் சேர்மமாகும். SnPh4 என்று சுருக்கமாகவும் இச்சேர்மத்தை அடையாளப்படுத்தலாம்.  வாய்ப்பாட்டிலுள்ள Ph என்பது பீனைலைக் குறிக்கும். கரிமவெள்ளீயம் சேர்மமான இது வெண்மை நிறத்துடன் படிகத் திண்மமாகக் காணப்படுகிறது. 

தயாரிப்பு
டெட்ராபீனைல்வெள்ளியத்தை குளோரோபென்சீன், வெள்ளீயம்(IV) குளோரைடு, உலர் தொலுயீனிலுள்ள சோடியம்  ஆகியவற்றை ஒன்றாகச் சேர்த்து வினைபுரியச் செய்தால் அதிக அளவில் தயாரிக்கலாம்.

2 Na + C6H5Cl → C6H5Na + NaCl
4 C6H5Na + SnCl4  → Sn(C6H5)4 + 4 NaCl

பயன்கள்
டெட்ராபீனைல்வெள்ளீயம் பலபடியாக்கல் வினைகளில்  ஒரு வினையூக்கியாகப் பயன்படுத்தப்படுகிறது.  குளோரினேற்றம் செய்யப்பட்ட கனிம எண்ணெய்களில் ஒரு நிலைப்படுத்தியாகவும் செயல்படுகிறது.

பாதுகாப்பு
டெட்ராபீனைல்வெள்ளீயம் ஒரு சாத்தியமான நாளமில்லாச் சுரப்பிச் சீர்குலைக்கும் சேர்மமாகும். இது ஒரு நரம்பு நஞ்சுமாகும்.  நீர்வாழ் உயிரினங்களுக்கு மிகவும் நச்சுத்தன்மை வாய்ந்ததுடன், நீண்டகால விளைவுகளையும் ஏற்படுத்தும். விழுங்கினாலோ, தோலுடன் தொடர்பு கொண்டாலோ அல்லது சுவாசித்தாலோ இது நச்சுத்தன்மையை கொடுக்கும். இது கண்களுக்கு ஆபத்தானது. எரிச்சலைக் கொடுக்கும். எரிதலின் விளைவாக கார்பன் மோனாக்சைடு, கார்பன் டை ஆக்சைடு மற்றும் வெள்ளீய  ஆக்சைடுகள் உருவாகின்றன. எரிதலால் உருவாகும் ஆவிகள் காற்றை விட கனமானவை மற்றும் தரையில் பரவக்கூடும். டெட்ராபீனைல்வெள்ளீயம் ஆவியானது அதிக வெப்பமூட்டலின் போது காற்றுடன் வெடிக்கும் கலவைகளை உருவாக்குகிறது. இதன் ஆவி அடர்த்தி காற்றை விட 14.7 மடங்கு அதிகமாகும்.

 மேற்கோள்கள்

பகுப்பு:பீனைல் சேர்மங்கள்
பகுப்பு:கரிமவெள்ளீய சேர்மங்கள்